昭亭山
作者：梅堯臣
朝代：宋

paragraphs: 曰山何必高，要在出雲雨。
昭亭非峻峯，雄雄若蹲虎。
旱歲一來祠，霈然隨瀝酤。
有草牧爾牛，有薪資爾斧。
有溪出其陰，有潭在其塢。
獸則貛與貉，魚則魴與鱮。
山雛水羽聲，下上相雜伍。
呼名如謙恭，號叫若怒侮。
崖竹或節疎，嶺松或復腐。
巨蜂結層房，養子窟深土。
何事山中人，采以爲市賈。
其容固已多，其忍吾未取。